Broj: 711-I-684-P-65/22-02-21

Zagreb,11. veljače 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3., 4. i 5. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev** **Martine Knez, rukovoditeljice službe pravnih, kadrovskih i općih poslova trgovačkog društva Čistoća Županja d.o.o.**,za davanjem očitovanja,na 158. sjednici održanoj dana 11. veljače 2022.g. daje sljedeće

**OČITOVANJE**

**S obzirom da je, sukladno članku 8. stavku 1. ZSSI-a, u primjerenom roku nakon stupanja ZSSI-a na snagu razriješena okolnost obnašanja dužnosti direktora trgovačkog društva, jer je društvo 4. siječnja 2022. pripojeno drugom društvu, čime je prestalo postojati, isti povodom obnašanja navedene dužnosti nije zakonski obveznik u smislu članka 3. stavka 1. podstavka 40. ZSSI-a.**

Obrazloženje

Zahtjev za mišljenjem podnijela je Martina Knez, rukovoditeljica službe pravnih, kadrovskih i općih poslova trgovačkog društva Čistoća Županja d.o.o. U knjigama ulazne pošte Povjerenstva zahtjev je zaprimljen 31. siječnja 2022.g. pod poslovnim brojem 711-U-1766-P-65/22-01-2, povodom kojeg se vodi predmet broj P-65/22.

U predmetnom zahtjevu podnositeljica navodi da je osoba postala direktor trgovačkog društva A dana 9. srpnja 2021. godine, kada nije bio obveznik ZSSI-a. Dana 4. siječnja 2022. godine društvo A je pripojeno društvu B te je društvo A prestalo postojati tog istog dana, odnosno društvo B je preuzelo sve djelatnosti, imovinu, obveze i pravne odnosi društva, te je ono sveopći pravni slijednik društva A. Direktor društva A više nije direktor u niti jednom od navedenih društava.

Podnositeljica nadalje obrazlaže kako društvo B ima direktora koji će imovinsku karticu popuniti sukladno novom ZSSI-u, no traži informaciju treba li direktor društva A ispuniti imovinsku karticu, obzirom da u vrijeme njegovog mandata Pravilnik o imovinskoj kartici obveznika Zakona o sprječavanju sukoba interesa (NN 8/2022) nije bio na snazi, kao i na činjenicu kako je Ugovor o pripajanju društava potpisan 15. prosinca 2021. godine, odnosno i prije nego je sam ZSSI stupio na snagu kojim je direktor društva A, koje je prestalo postojati, postao obveznik sukladno članku 3. stavku. 1. točka. 40. navedenog Zakona.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI-a, ali se njegov sadržaj odnosi na tumačenje odredbe ZSSI-a, stoga Povjerenstvo povodom podnesenog zahtjeva daje sljedeće očitovanje.

Člankom 3. ZSSI-a određen je krug obveznika na koje se primjenjuju odredbe toga Zakona.

Člankom 8. stavkom 1. ZSSI-a propisano je da je obveznik dužan urediti svoje privatne poslove kako bi se spriječio predvidljivi sukob interesa, u pravilu u roku od 60 dana od dana izbora ili imenovanja na javnu dužnost.

U ovome slučaju je u trenutku kada je 9. srpnja 2021. direktor društva A započeo obavljati tu funkciju, na snazi bio Zakon o sprječavanju sukoba interesa („Narodne novine“ broj 26/11., 12/12., 126/12., 48/13, 57/15. i 98/19., u daljnjem tekstu: ZSSI/11), kojim nije bilo propisano u članku 3. da bi predsjednici i članovi uprava trgovačkih društava u većinskom vlasništvu jedinica lokalne i područne (regionalne) samouprave bili dužnosnici.

U članku 3. stavku 1. podstavku 40. ZSSI-a, koji je stupio na snagu 25. prosinca 2021. godine, sadržana je takva odredba, iz koje bi proizlazilo kako bi direktor društva A povodom obavljanja navedene dužnosti bio zakonski obveznik.

Međutim, kako direktor društva A nije bio obveznik u trenutku imenovanja i danom početka obavljanja funkcije, a iz iznesenih navoda proizlazi da je dana 4. siječnja 2022. godine društvo A pripojeno društvu B, te je društvo A prestalo postojati tog istog dana, a direktor društva A više nije direktor u niti jednom trgovačkom društvu, proizlazi da je roku od 60 dana od dana stupanja na snagu ZSSI-a razriješena okolnost u odnosu na koju bi direktor društva A bio smatran obveznikom.

Stoga Povjerenstvo zaključuje da direktor društva A nije obveznik u smislu članka 3. stavka 1. podstavka 40. ZSSI-a te nije dužan Povjerenstvu podnositi imovinsku karticu.

Slijedom navedenog Povjerenstvo je dalo očitovanje kao što je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Podnositeljica, putem dostavljene e-mail adrese
2. Objava na internetskoj stranici Povjerenstva
3. Pismohrana